LV Eiropas Savienības Oficiālais Vēstnesis C 96/8

Uzklausīšanas amatpersonas (1) galīgais ziņojums Lietā Arjowiggins/M-Real Zanders

(COMP/M.4513)

2009/C 96/04

No lēmuma projekta izriet šādi apsvērumi.

IEVADS

Komisija 2007. gada 31. oktobrī saņēma paziņojumu par ierosinātu koncentrāciju, ievērojot Padomes Regulas (EK) Nr. 139/2004 4. panta 1. punktu ar atsauci uz 4. panta 5. punktā noteikto. Ierosinātās koncentrācijas rezultātā Francijas uzņēmums Arjowiggins SAS (“Arjowiggins”) ieguva pilnīgu kontroli pār atsevišķiem uzņēmuma M-Real Zanders GmbH (“M-Real Zanders”) aktīviem, proti, visiem Reflex mill aktīviem, kas atrodas Vācijā, Düren, kā arī 25 % kapitāldaļu no Zhejiang Minfeng Zanders Paper Company Ltd. Ķīnā. Uzņēmumu Arjowiggins kontrolē Sequana Capital un M-Real Zanders, kas pieder Finnish Metsäliitto grupai.

Komisija 2007. gada 7. decembrī sāka izmeklēšanas procedūru, pamatojoties uz to, ka koncentrācija rada nopietnas šaubas par tās saderību ar kopējo tirgu (Regulas (EK) 139/2004 6. panta 1. punkts).

RAKSTISKĀ PROCEDŪRA

Iebildumu izklāsts un atbildes laiks

Komisija 2008. gada 4. martā izdeva iebildumu izklāstu, uz kuru uzņēmums Arjowiggins atbildēja 2008. gada 18. martā.

Piekļuve lietas materiāliem

Arjowiggins sniegtā piekļuve

Arjowiggins kā paziņojuma iesniedzējam tika dota piekļuve lietas materiāliem CD-ROM veidā nākamajā dienā pēc iebildumu paziņošanas.

Turpmāk uzņēmums vairākos gadījumos piekļuva dokumentiem, ko lietai pievienoja procedūras gaitā.

M-Real Zanders sniegtā piekļuve

Saskaņā ar pieprasījumu, ko M-Real Zanders iesniedza kā pārdevējs ierosinātajā darījumā, tas 2008. gada 12. martā saņēma iebildumu nekonfidenciālo versiju, un uzņēmumam tika sniegta iespēja izteikt novērojumus saistībā ar to. Kā iesaistītā puse Īstenošanas regulas (2) izpratnē vēlāk piekļuvi lietai pieprasīja arī pircējs. Attiecīgais Komisijas dienests tāpēc saskaņā ar Konkurences ģenerāldirektorāta paraugprakses noteikumiem apvienošanās lietās piešķīra M-Real Zanders piekļuvi galveno dokumentu nekonfidenciālajām versijām, piemēram, Arjowiggins biznesa plānam attiecībā uz Reflex mill. Turklāt M-Real Zanders saņēma Arjowiggins atbildes uz iebildumiem nekonfidenciālo versiju.

Trešo personu piedalīšanās

Saskaņā ar Pilnvarojuma 6. panta 1. punktu es atļāvu piedalīties procedūrā Ziemeļreinas – Vestfālenes federālās zemes Ekonomikas un enerģētikas lietu ministrijai kā trešai personai, ņemot vērā tās pamatotu pieprasījumu.

MUTISKĀ PROCEDŪRA

Mutiska uzklausīšana

Mutiska uzklausīšana notika 2008. gada 31. martā. Tajā piedalījās paziņotājas puses pārstāvji un citas iesaistītās puses, kā arī trešā puse un trīs dalībvalstis.

Mutiskās uzklausīšanas laikā Arjowiggins pārstāvji pievērsa pastiprinātu uzmanību un papildināja atsevišķus savus rakstiskos novērojumus par Komisijas uzskatiem, kas pausti iebildumos. Viņi norādīja, ka Komisija cita starpā nebija pilnībā ņēmusi vērā paškopējošā papīra tirgus attīstību. Šajā sakarībā viņi uzsvēra pieaugošo konkurenci ar importa precēm no ražotājiem ārpus Eiropas, jo īpaši no Amerikas Savienotajām Valstīm. Turklāt viņi kritizēja dažu valstu paškopējošā papīra tirgus paviršo analīzi. Attiecībā uz pauspapīra un augstvērtīgā krītpapīra tirgiem Arjowiggins nepiekrita produktu tirgus definīcijām un apgalvoja, ka ierosināto darījumu ietekme uz konkurenci būs nenozīmīga.

Arjowiggins izteica arī bažas par dažu Komisijas tirgus pētījumu rezultātiem, atsaucoties uz daļēji neprecīzajiem Komisijas aptauju mašīntulkojumiem.

PROCEDŪRA PĒC UZKLAUSĪŠANAS

Saistības

Arjowiggins2008. gada 7. aprīlī iesniedza Komisijai saistības, kuras tas pārskatīja 2008. gada 28. aprīlī. Saistības galvenokārt attiecās uz Reflex mill uzņēmējdarbības paškopējošā papīra jomā nodalīšanu.

Faktu vēstule

Komisija pēc iebildumu pieņemšanas izsūtīja papildu aptaujas lapas, lai iegūtu vairāk informāciju par paškopējošā papīra tirgu. Tā arī vēlreiz pārbaudīja atbildes, kas bija saņemtas uz tulkotajām aptaujas lapām. Lai nodrošinātu Arjowiggins tiesības uz aizsardzību, Komisija 2008. gada 18. aprīlī nosūtīja Arjowiggins faktu vēstuli, kurā apkopoja tās papildu izmeklēšanas rezultātus, un 2008. gada 18 un 24. aprīlī sniedza uzņēmumam turpmāku piekļuvi lietai ar divu CD-ROM palīdzību. Arjowiggins uz faktu vēstuli atbildēja 2008. gada 25. aprīlī.

Papildus piekļuve lietai

Arjowiggins2008. gada 14. aprīļa vēstulē lūdza mani pārskatīt jautājumu par piekļuvi, ko tas saņēma atsevišķu ārpus Eiropas ražotāju atbildēm. Paziņotāja puse apgalvoja, ka CD-ROM, ko tā saņēma, nebija iekļautas atsevišķas atbildes, kas ir minētas citos dokumentos un ka nekonfidenciālie varianti, ko tā redzēja, ļāva secināt, ka Komisija nav pietiekami izmeklējusi importa preču konkurences ierobežojošo ietekmi uz Arjowiggins vietu tirgū. Pārskatījis attiecīgo lietas materiālu daļu, es 2008. gada 21. aprīlī pieņēmu lēmumu saskaņā ar Pilnvarojuma 8. pantu, ka, ņemot vērā atbildētāju prasības ievērot konfidencialitāti, Arjowiggins ir saņēmis atbilstošu piekļuvi pieprasītajiem dokumentiem. Tomēr, lai sniegtu Arjowiggins pamatotākus atbilžu izrakstus un tādējādi panāktu labāku izpratni, kā Komisija nonākusi pie tās sākotnējiem secinājumiem, es lūdzu, lai attiecīgais Komisijas dienests ierosina atbildētājiem pārskatīt to prasības ievērot konfidencialitāti. Šī lūguma rezultātā Arjowiggins saņēma papildus informāciju (viens no atbildētājiem pilnībā atteicās no konfidencialitātes prasības, bet cits – daļēji).

LĒMUMA PROJEKTS

Lēmuma projektā Komisija ir nonākusi pie secinājuma, ka paziņotājas puses iesniegtās saistības ir pietiekamas, lai novērstu darījuma izraisītās bažas par konkurenci paškopējošā papīra tirgū. Pretēji tās sākotnējam novērtējumam Komisija uzskata, ka attiecībā uz grafisko pauspapīru, rūpniecisko pauspapīru un augstvērtīgo krītpapīru koncentrācijas ietekme uz konkurenci konkrētajos tirgos nav nozīmīga, un tādējādi tā ir saderīga ar kopējo tirgu un EEZ nolīgumu.

Es secinu, ka šajā lietā ir ievērotas ieinteresēto personu tiesības tikt uzklausītām rakstiski un mutiski.

Briselē, 2008. gada 23. maijā Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem daos tiesas procesos par konkurenci – OV L 162, 19.6.2001., 21. lpp. (“Pilnvarojums”).

(2) Komisijas 2004. gada 7. aprīļa Regula (EK) Nr. 802/2004, ar ko īsteno Padomes Regulu (EK) Nr. 139/2004 par kontroli pār uzņēmumu koncentrāciju (OV L 133, 30.4.2004., 1. lpp.).